वसीम अकरम ने की धोनी की आलोचना  
पूर्व पाकिस्तानी क्रिकेटर वसीम अकरम ने भारतीय कप्तान धोनी की ऑस्ट्रेलिया के खिलाफ पहले क्रिकेट टेस्ट में नकारात्मक कप्तानी पर सवाल उठाए हैं।
पूर्व पाकिस्तानी क्रिकेटर वसीम अकरम ने भारतीय कप्तान महेंद्र सिंह धोनी की ऑस्ट्रेलिया के खिलाफ पहले क्रिकेट टेस्ट में नकारात्मक कप्तानी पर सवाल उठाए, लेकिन उम्मीद जताई कि वह चार मैचों की शृंखला के बचे हुए मैचों से पहले अपनी गलतियों से सीख लेंगे। अकरम ने धोनी की आलोचना करते हुए कहा कि क्षेत्ररक्षण करते हुए भारतीय कप्तान ने खिलाड़ियों को सही तरह से खड़ा नहीं किया और साथ ही कहा कि जब एमसीजी पर खिलाड़ी हतोत्साहित थे, तो वे उन्हें प्रेरित नहीं कर पाए।

	उन्होंने कहा कि इंग्लैंड के निराशाजनक दौरे के बाद भी मैंने कहा था कि धोनी अच्छा कप्तान है और सीख रहा है। लेकिन एमसीजी पर वह मैदान पर चुप था, केवल कुछेक बार ही उसने गेंदबाजों को उत्साहित करने के लिए कुछ शब्द कहे। मुझे लगता है कि विकेट के पीछे खड़े रहकर गेंदबाजों को प्रेरित करना अब तक उप महाद्वीप की संस्कृति का हिस्सा नहीं बना है।

	अकरम ने कहा, ‘मुझे धोनी की रणनीति समझ नहीं आई। जब आपको उछाल मिल रहा है, तो आपको डीप प्वाइंट पर खिलाड़ी रखने की क्या जरूरत, उसे थर्ड मैन पर क्यों नहीं खड़ा किया। अगर आप खराब गेंदबाजी कर रहे हो, तो आपकी गेंद पर शॉट लगेंगे ही।